## El director general de Comunicació destaca l’evolució de la participació de les dones en les tradicions festives alacantines

*** Francisco González subratlla l’objectiu del Consell d’aconseguir que “tota la ciutadania gaudisca de les mateixes oportunitats per a participar en la vida laboral, social, familiar i política sense cap discriminació”
* El director general ha assistit a la inauguració de l’exposició fotogràfica ‘Visibles i imprescindibles: dones en la festa d’Alacant’, organitzada per Presidència de la Generalitat
* La mostra, amb motiu del Dia Internacional de la Dona, podrà ser visitada en l’edifici de Correus d’Alacant durant els mesos de març i abril**

El director general de Comunicació i Promoció Institucional, Francisco González, ha destacat l’evolució que ha experimentat la participació de les dones en les tradicions festives alacantines fins a situar-se en un pla d’igualtat respecte a la dels hòmens.

Així ho ha manifestat durant la inauguració de l’exposició ‘Visibles i imprescindibles: dones en la festa d’Alacant’, organitzada per Presidència de la Generalitat amb motiu de la celebració del 8 de març, Dia Internacional de la Dona.

En el transcurs de l’acte, González ha assegurat que, si bé les dones han exercit tradicionalment funcions representatives, actualment ocupen llocs significatius en totes i cada una de les àrees relacionades amb les celebracions: creació, gestió, organització, producció o seguretat, per citar alguns exemples.

No obstant això, el director general ha subratllat que la Generalitat continuarà treballant de manera transversal amb la finalitat que “tota la ciutadania gaudisca de les mateixes oportunitats per a participar en la vida laboral, social, familiar i política sense cap discriminació”.

En este sentit, ha insistit en el propòsit prioritari del Consell “d’aconseguir la igualtat real i efectiva en tots els àmbits i aconseguir una societat més justa i igualitària”, i ha instat la resta de les administracions públiques i de la societat civil a “unir esforços per a aconseguir este objectiu”.

Respecte de la mostra fotogràfica, el director general ha assenyalat que “les històries que hi ha darrere de cada imatge confirmen la cada vegada més significativa aportació de les dones a la festa, però també narren lliçons d’esforç, superació i compromís”.

Així, s’ha referit a la implicació de professionals com María José Domínguez, del grup d’escortes del servici de GRUMAI; Alejandra Arriaza, del Servici de Prevenció i Extinció d’Incendis de l’Ajuntament d’Alacant; M. Carmen Baeza Brotons, primera dona que va aprovar l’examen d’accés al Gremi d’Artistes de Fogueres; Toñi Martín-Zarco Marín, la primera dona que va presidir la Federació de Fogueres de Sant Joan; Reyes Martí Miró, primera pirotècnica que va disparar una *mascletà* en Luceros; la indumentarista Conchi Beneyto o la *cantaora* Fina de Ángeles.

Així mateix, ha recordat la contribució a la festa de Reme Vélez Ferrer, primera fotògrafa oficial de la Federació de les Fogueres de Sant Joan, durant quasi una dècada i fins a la seua defunció en 2006, i de Jennie Morell, bellesa de la foguera Gran Via Garbinet, a les quals també se’ls ha dedicat un espai en l’exposició.

Finalment, González ha agraït l’aportació de totes i cada una de les dones que apareixen en la mostra i, especialment, el treball de la comissària de l’exposició, la fotògrafa Ana Cortés.

**Exposició pel 8 de març**

‘Visibles i imprescindibles: dones en la festa d’Alacant’ és una mostra fotogràfica composta per 46 imatges preses en les dos últimes dècades per les fotògrafes Ana Cortés i Pilar Cortés, sobre la participació de les dones en la festa, la cultura i l’art.

La mostra té per objecte oferir una visió més inclusiva del paper de la dona en les principals manifestacions festives alacantines: Fogueres, Moros i Cristians, Carnestoltes o Setmana Santa, així com posar de manifest la seua contribució en la transmissió de valors, la conservació de les tradicions i el desenrotllament social.

L’exposició es pot visitar de manera gratuïta en l’edifici de Correus i Telègrafs d’Alacant, durant els mesos de març i abril i en horari d’11 a 14 hores i de 16 a 20 hores, de dilluns a divendres.

Fecha: 10/03/2025